**Törökbálint Városháza**

A PROJEKT ISMERTETÉSE

Törökbálint Város Önkormányzata négy különálló helyszínen végezte közigazgatási tevékenységét a rendszerváltozás óta. Az épületek mind energetikailag, mind műszakilag korszerűtlenek, lerobbant állapotúak voltak. Az épületek városon belüli szétszórt elhelyezkedése rendkívül bonyolult adminisztratív üzemeltetési modell volt (levelek, iratok önkormányzaton belüli küldése, szállítása). A város vezetése a rezsiköltségek csökkentése és egy modern, szolgáltató jellegű közigazgatás létrehozása érdekében határozott új városháza építése mellett. A tervezési program gondos előkészítő munka eredményeként állt össze. A vezetés szándéka volt egy emblematikus, főteret is létrehozó új városháza létrehozása a település központi részén, mely a kálvária domb környezetében található. A Városháza helyszínéül szolgáló telek mind a városi parkhoz, mind a történeti hagyományok jeleit magán hordozó főutcához csatlakozik.

A tervezett épület városépítészeti koncepciójának lényege, hogy egy osztott épülettömeg a Munkácsy utca irányába egy díszteret, a tömbbelső irányába egy rekreációs teret hozzon létre, mely szervesen kapcsolódik a kálváriadomb vizuális és téri világához. Az épület tömege illeszkedik a helyszín történeti beépítéseihez, a területen volt parasztházak közötti szűk térkapcsolatokat idézi, annak modern átirata. Így az egykori sváb település hagyományos karaktere újjáéledhetett. A városháza koncepciójának kialakításakor fontos szempont volt az adminisztratív és a képviselői szárny kettéválasztása. Előbbi egy középfolyosós épületrészben, utóbbi oldalfolyosós tömegben kapott helyet. A két épületszárnyat gömbacélokon függesztett üvegkorlátos vasbeton „híd” köti össze. A klasszikus, tehát sötét középfolyosó elkerülése érdekében a folyosót bevilágító aknákkal és összefüggő egykarú lépcsőtérrel került kiegészítésre. Így azon túl, hogy az épület a „pincétől” a „padlásig” átlátható, illetve bejárható lett, tökéletes megvilágítást kaptak az alsóbb folyosói területek is, a beeső súroló fény élettel tölti meg a belső teret.

A fejlesztés 2015-ben kezdődött a tervezési szakasszal. A kivitelezés 2017 őszén vette kezdetét. Az épület átadása 2018 augusztusában történt. Az épület 2491 m2 hasznos alapterületű, háromszintes kialakítású. Az épület teljes hossza 75 méter. A korábban említett oldalfolyosós szárny a polgármesteri szinten a kellő nyári klimatikus viszonyok elérése érdekében vasbeton koporsófödémet kapott. Az itt található nyeregtető gerincvonala az épület tetőszerkezetéből adódóan a külső falakkal szöget zár be. Így dinamikusan változó ereszmagasság jött létre. Ezen hatás a perspektívával kiegészülve hivatott csökkenteni az épület valós méreteit. A felső szint négy méter kinyúlású konzolos erkélye a tárgyaló téri lehetőségeit gazdagítja. A terasz a város kálvária dombjának tengelyére szerkesztett, kinyúlását az határozta meg. A térszínhez kapcsolódó homlokzati részek kőburkolatot kaptak, a felsőbb részek vakolt felületűek. A tető natúr cserép szín fedőanyagot kapott. Így a ház külső anyaghasználatával tökéletesen illeszkedik a település jelenlegi karakteréhez. A dísztérhez kapcsolódóan 8 kapus kormányablak helyezkedik el. Az épületben összesen 90 fő köztisztviselő munkavégzése történik. Az épület homlokzati kialakítása hagyományos és természetes anyagokat alkalmaz.

Az épület fűtése és hűtése hőszivattyús rendszerrel történik. A kültéri egységek a tetőbe integráltan, kívülről nem látható részen kerültek elhelyezésre. A nyári hőterhelés csökkentése érdekében a nyílászárók elé mobil és fix zsalúziák kerültek. A nagyterű, jelentős létszámú belső helyiségekbe hővisszanyerős szellőztetés kiépítése történt. Az épület főhomlokzatára tervezett és kivitelezett Munkácsy Mihály- Hazafelé c. festményének absztrakciójával létrehozott üveglamellás homlokzata az árnyékoláson túl esztétikai és társművészeti emeli az épület értékét. A tető kedvező tájolású felületein napelemes rendszer telepítése történt, mely az épület rezsiköltségét jelentősen csökkenti. Az irodaterületek világítása led-es fényforrásokkal történik. A ház természetes éjszakai kihűtéséről a középfolyosós területek felett elhelyezett tetőablakok nyitásával történik. Ezen egyszerű megoldással a nyári hűtési számla jelentősen csökkenthető. Az épület szerkezetei- elektromos- gépészeti rendszerének hármasa alacsony üzemeltetési költséget eredményez, mely remek üzenet a választópolgároknak, a településen lakóknak.

Az épület önkormányzat finanszírozásában készült, használata saját vagyonként történik. A kormányhivatal önálló bérterületként a ház többi gépészeti és elektromos rendszerétől külön mért fogyasztásméréssel létesült.

A Városháza, mint intézmény egy olyan szellemi közösséget is jelent, mely egy élő, működő város hétköznapjainak színtere. Az épület létrejöttével a törökbálinti lakosoknak immár nem kell Érdre, vagy Budaörsre menni a kormányhivatalba, helyben is intézhetik ügyeiket. Az épület előterében létrehozott szökőkutas dísztér a lakosok kedvelt időtöltési helye. A vízzel klimatizált téren okos padok teszik teljessé a 21. századi hangulatot. Az épület műszaki színvonalával és igényes megjelenésével emeli Törökbálint kialakuló új központjának színvonalát, magasra tett nívójával a leendő fejlesztéseknek jó példát mutat.

***Megbízó:*** *Törökbálint Város Önkormányzata*

*(2045 Törökbálint, Munkácsy Mihály u. 79.),*

*képviseli: Elek Sándor polgármester*

***Kivitelezés:*** *ÉPKAR Zrt. – ZERON Zrt. Konzorcium*

***Generáltervező:*** *MODULÁRT Kft.*

*Láris Barnabás felelős tervező*

*Keller Ferenc építész tervező*

*Szabó Dávid építész tervező*

***Tartószerkezet:*** *BEAM TEAM Bt.*

*Honti Gábor felelős tervező*

***Épületgépészet:*** *L-TERV Kft.*

***Épületvillamosság:*** *ORIFLEX Kft.*